정조 9년
乙巳二月初七日初更。上御誠正閣。召對入侍時。參贊官權。檢討官申耆。閣臣李崑秀。假注書朴蓍壽。編修官吳錫齡。記注官金健修。以次進伏訖。上命新除大司憲及正言。牌去來知入。賤臣承命出回奏曰。納牌不進矣。曰。大司憲李敬養。已在闕中。不爲承牌。事體所在。誠極未安。推考警責。何如。上曰。依爲之。出擧條上命大司憲李敬養。正言李延伋。先入侍。後謝恩。賤臣承命出。與大司憲李敬養。正言李延伋偕入進伏。上命耆讀周禮第六卷。自磬師。止詔相之。讀訖。上命陳文義。耆曰。歲功已成。祭蜡。以息老物。先王順時之意可見。而鄭康成註曰。於是。國亦養老焉。蓋養老之禮。國之大事。而建亥之月。萬物皆老。乃祀而息之。則及此而養老。亦王政之所當先也。伏願留念焉。上曰。好矣。仍命兩司進前。敬養延伋進伏。上曰。今日適値齋日。以所懷爲之。可也。敬養曰。臣言議巽軟。本不合於淸朝耳目之任。而向叨見職。賓對有命。召牌儼臨。他不暇顧。章皇出肅。仍而登筵。做錯非細。以擧措顚錯。貽羞臺閣。至被大僚之請削。臣到今追思。惶汗浹背。臺端一步。便成鐵限。而已在闕中。迫於嚴命。雖未免登筵。自來情勢。實難仍據於臺次。請命遞斥臣職。上曰。遂事不必追提。勿辭。亦勿退待。出擧條敬養延伋耆等。俯伏進前曰。今日雖値齋日。三司合啓則本不拘礙矣。仍奏曰。請黜置罪人鄭致達妻。亟令王府。夬正典刑。以洩神人之憤。上曰。不允。出擧條敬養曰。請物故罪人德相。亟施孥籍之典。上曰。不允。出擧條敬養曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。出擧條敬養延伋俯伏進前曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。出擧條敬養曰。請還寢李觀源定配之命。仍令王府。設鞫得情。上曰。不允。出擧條敬養曰。請遲晩後物故罪人啓能。亟施孥籍之典。上曰。不允。出擧條敬養曰。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。出擧條敬養曰。請亟寢煥億島配之命。仍令王府。加刑得情。夬施王章。上曰。不允。出擧條敬養曰。請亟令王府夏賊之親屬奴傔。嚴加鞫問。上曰。不允。出擧條敬養曰。請亟寢夏賊子女。待年用法。及斗恒爲奴之命。仍令王府。劃卽正法。少洩一國臣民之憤。上曰。不允。出擧條上曰。府啓則以所懷爲之。敬養俯伏奏曰。臣謂大靜縣爲奴罪人金壽賢。依律處斷。宜矣。上曰。不允。出擧條敬養曰。臣謂興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。宜矣。上曰。不允。出擧條敬養曰。臣謂大靜縣定配罪人聖中。亟令王府。設鞫嚴問。期於得情。夬正王法。宜矣。上曰。不允。出擧條敬養曰。臣謂薪智島荐棘罪人瑩中。設鞫嚴問。夬施當律。宜矣。上曰。不允。出擧條敬養曰。臣謂物故罪人國榮。亟施孥籍之典。宜矣。上曰。不允。出擧條敬養曰。臣謂捕廳罪人煥九。亟令王府。嚴加鞫問。夬正典刑。宜矣。上曰。不允。出擧條敬養曰。臣謂亟寢李魯春島配之命。具格式。還囚南間。設鞫嚴問。期於得情。宜矣。上曰。兩司諸臣。今日政差出。仍令牌招者。李魯春事。槪欲期於究竟。臺臣則決知其不從而爭執。予則亦料其不停而靳持。上下相持。了當無期。若令魯春。竟至於瘐死獄中。不但方來之貽弊。亦恐有識之竊歎。到今究竟。法無出於依啓二字。而卿等所請之律。卽設鞫也。如魯春之孤雛。而以鞫坐按問。莫曉其襯當。以是之故。遷就至今。今又任他。則魯春之死。誠丁寧矣。嫌其律名。不顧人命。自有輕重之殊。予思之又思。召見卿等。約以今筵。爲出場之限界。大抵卿等之所請。在於究問。臺論之得伸。不係設與拿之間。以拿鞫從施矣。上曰。便已從施。此啓。自在收殺中矣。敬養曰。然矣。伏望依批旨。卽爲按問。上曰。何必勤持。依俄者傳敎。自政院。招問當直以奏。可也。出擧條上命罪人魯春病勢之可鞫與不鞫。問于當直都事以入。健修承命出。耆曰。臺閣事體不輕。憲府末端之啓。所當鱗次仰陳。憲臺之許久不達。已失體格。未及畢陳之前。院臺之輕發所懷。亦涉未安。臣謂大司憲李敬養。正言李延伋。推考。宜矣。上曰。勿推。可也。曰。凡於齋日臺啓。例以所懷爲之。而憲臣初以啓辭陳達。且末端一啓。忘未畢陳於院啓之前。始違臺例。末又做錯。大司憲李敬養推考警責。何如。上曰。勿推。可也。竝出擧條敬養曰。臣謂尹得孚。嚴鞫得情。宜矣。上曰。不允。出擧條敬養曰。臣於府啓。以所懷仰對之際。以末端之未及畢奏。至有儒臣承宣之請推。臣之生疎之失。於是益著。何敢仍冒於臺次。請命遞斥臣職。上曰。勿辭。亦勿退待。出擧條延伋曰。臣言議風采。不合見職。而適在玉署直所。遽承薇垣除命。逃遁不得。承命登筵。憲臣歷陳所懷。而李魯春承批之後。更無繼陳故。臣則謂以畢奏。欲陳所懷之際。儒臣以輕先發端。至有請推。臣實瞿然。有難仍冒。請命遞斥臣職。上曰。勿辭。亦勿退待。出擧條敬養曰。罪人處分若此。臣竊恐有損國體。若此而置之。輿憤莫伸。王章不嚴。亂逆層生。變怪疊出。豈可以拿一字。爲渠當律耶。臣不敢應命。更此仰達矣。上曰。已爲從之。何可煩聒乎。蓋設與拿。豈有異也。今旣拿鞫從施。若仍此爭執。則終必至於不問之境。卽爲頒布。雖今夜鞫問。亦可也。敬養延伋。一齊奏曰。臺閣之請。從施之音。自有別焉。以魯春之劇逆。豈可以拿鞫而止乎。伏願亟寢拿鞫之命。卽令王府。設鞫嚴問焉。上曰。卿等須思之。大抵臺臣之所啓削職。以罷職從之。則其啓已爲聽施矣。卿等啓以設鞫故。予則施以拿鞫。此啓已爲聽施矣。已施之啓。豈有覆逆之道乎。此則紀綱所在。卿須退去。敬養曰。處分若此。不敢擅出。群孽若不盡掃。則國體之損傷。臺閣之緩討。其當如何哉。伏乞更加三思。期於設鞫。以洩神人之憤。上曰。卿則姑止之。院啓陳之。可也。延伋曰。臣謂大靜縣罪人金壽賢。更令王府。設鞫嚴問。依律處斷。宜矣。上曰。不允。出擧條延伋曰。臣謂爲奴罪人河翼龍金重得。亟命王府。設鞫得情。夬正王法。宜矣。上曰。不允。出擧條延伋曰。臣謂大靜縣爲奴罪人聖中。亟令王府。設鞫嚴問。期於得情。夬正王法。宜矣。上曰。不允。出擧條延伋曰。臣謂金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。宜矣。上曰。不允。出擧條延伋曰。臣謂恒善支屬。亟命散配。時謙兄弟。竝投絶島。以嚴隄防。宜矣。上曰。不允。出擧條延伋曰。臣謂荐棘罪人瑩中。亟令王府。設鞫嚴問。夬施當律。宜矣。上曰。不允。出擧條延伋曰。臣謂巨濟府絶島安置罪人朴宗集。亟令王府。拿鞫得情。施以當律。宜矣。上曰。不允。出擧條延伋曰。臣謂逆賊尙魯。亟施孥戮之典。宜矣。上曰。不允。出擧條延伋曰。臣謂物故罪人國榮。亟施孥籍之典。宜矣。上曰。不允。出擧條延伋曰。臣謂爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。宜矣。上曰。不允。出擧條延伋曰。臣謂甲山府竄配罪人樂彬。亟令王府。設鞫嚴問。施以當律。宜矣。上曰。不允。出擧條延伋曰。臣謂還寢煥程發配之命。仍令王府。竝囚煥程煥九。嚴訊取服。各施當律。宜矣。上曰。不允。出擧條延伋曰。至於魯春事。而雖有俄者處分。臣則決不可奉承矣。上曰。俄已下批於都憲。已聽之啓。豈有更陳之擧乎。臺閣事體。何等嚴重。而今日擧措。極爲駭然。設與拿之間。必欲爭執。則終不施問耶。延伋曰。然則當以新啓仰奏矣。上曰。爲之。延伋曰。今此李魯春事。聖上雖以從施爲批。而臣則決不可奉承矣。臺啓體重。不可一字改易。況李魯春情節。不可不設鞫嚴覈。而以聖上好生之德。雖念罪人之瘐死獄中。有此苟且彌縫之擧。而臣竊以爲。非常之過擧也。前此屢有似此彌縫之擧。而實是爲弊於來後者也。臣雖荐承誨責。決不可奉承也。設鞫拿鞫。輕重懸殊。聖上雖以從施爲敎。而決不可以此了當也。上曰。以拿鞫從施。聞當直郞所告。李魯春之病。方令月令救療云。更問輕重。卽欲處分矣。出擧條延伋曰。臣謂尹得孚。亟令王府。嚴鞫得情。宜矣。上曰。不允。出擧條敬養延伋曰。李魯春事。聖念至此。豈不欽仰。而但欲問之。則依啓爲之。似合義理。何可以拿一字下敎耶。臣等雖於今日筵席。親承聖敎。而若以此頒布。則來頭之爲弊。姑捨勿論。臺體之有損。爲如何哉。尤有大於此者。朝綱不可不肅。王章不可不嚴。而魯春之罪。若止於拿鞫而已。則此雖出於聖上好生之德。而將見朝綱解紐。王章漸弛。臣民之憤。終無可洩之日矣。伏願還收拿鞫之命。而以設鞫從施焉。上曰。俄已下批。且有所不得設者。而設與拿之間。問則一也。何必設鞫乎。罪人病勢。問其輕重。雖於今夜。亦可拿問矣。玉堂之意。亦何如。耆曰。臣之所懷。欲於臺臣畢陳之後仰達。而今承歷詢。敢此略陳矣。李魯春之負犯深緊。臺臣連啓。事體至重。憲啓雖承批旨。而院臺則固當連啓。而仰請處分矣。臣有區區所懷。豈敢不仰陳乎。今日處分。終未免苟艱。而兩司爭執。固其然矣。聖意雖慮李魯春之瘐死。而臺啓至重。決不可如此了當矣。上曰。何如是煩聒乎。爲先推考。出擧條耆曰。臣旣承問備之命。雖極惶悚。而憂慨之忱。終有未已。復此仰陳矣。兩司之啓。槪出於共公之論。則改以拿鞫。遽從惟輕。有損於國體者大矣。請加三思焉。上曰。言甚支離。從重推考。出擧條耆曰。今日處分。似若究竟。而實未究竟。臺啓之如是收殺。恐是無前之事矣。聖批雖以拿鞫從施爲敎。而兩司之啓。旣未蒙依施。則前啓。自在職在臺閣者。誰肯出而停啓耶。聖敎中削職之啓。罷職允下。則仍爲停啓。爲前例。辭旨不啻縷縷。而臣竊以爲。不然也。今於設鞫之啓。拿鞫從施。而仍爲收殺。則設或更下一等。而以島配從施。亦可仍以收殺乎。伏乞諒察焉。上曰。副修撰遞差。出擧條上命書榻敎曰。抄啓文臣親試處所。以便殿爲之。上命新除授承旨李漢豐牌招。出榻敎上命承旨權。望筒勿施。仍任前職。使之入直兵曹。前望單子入之。出榻敎命退。諸臣以次退出。